《净居院》
宋代·于石

峰回涧曲路萦纡，万壑中藏一画图。
雪堕枯枝龙解甲，藤缠怪石虎生须。
满楼山色自浓淡，隔竹泉声半有无。
纸帐蒲团清思足，更添梅种两三株。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。